གཞན་ཁོང་གི་རྩོམ་ཡིག་དེར།བསམ་གཞིག་གི་ཁུངས་སྣེ་ཡག་པོའང་ཅི་རིགས་ཤིག་ཡོད་ངེས་པ་དང་།དོགས་པ་འགའ་རེ་ལ་ནི་གསལ་བཤད་ཅི་བཞིན་བྱ་དཀའ་བའང་ཡོད་ངེས་རེད།དེ་ནི་དགེ་འདུན་ཆོས་འཕེལ་གྱིས་རྙིང་མའི་རྒྱུད་འབུམ་རིན་པོ་ཆེ་འདི་དག་གླང་དར་གྱི་ཁྲིམས་འོག་དང་བླུན་པོའི་ལག་འོག་གཉིས་ཆར་བརྒྱུད་ཡོང་བ་ཡིན་པས་ཆད་ལྷག་ནོར་གསུམ་ངེས་ཅན་ཡོད་ངེས་ཡིན་པར་གསུངས་པ་བདེན་པ་ལོས་ཡིན།དེས་ན་རྙིང་རྒྱུད་ལ་སྡུག་པོ་ལབ་འདུག་ཟེར་ནས་ཞེན་ཁོག་གི་སྡང་ཟུག་བྱེད་ན་དེ་ནི་བླུན་པོའི་ལས་ཀ་རེད།འོན་ཀྱང་།ཆད་ལྷག་ནོར་གསུམ་གྱི་གནད་དོན་རེ་ཟུང་ནི་བོད་དུ་འགྱུར་བའི་བཀའ་བསྟན་ཧ་ཅང་མང་པོ་ཞིག་ལའང་ཡོད་ངེས་པ་ཡིན་པར་མ་ཟད།འཛམ་བུ་གླིང་གི་གསུང་རབ་རྙིང་པ་གྲགས་ཅན་ཐམས་ཅད་ལ་ཡོད་པའི་ཐུན་མོང་གི་གནད་དོན་ཞིག་ཀྱང་ཡིན་ནོ།།